Урокі фінансавай дасведчанасці ад Беларусбанка і Белаграпрамбанка сталі звыклымі як для гімназістаў, так і для педагогаў. Як пралічыць даход па ўкладзе, колькі неабходна заплаціць працэнтаў па крэдыце, перавагі банкаўскай карткі — гэта толькі некаторыя пытанні, на якія ўдзельнікі ўрокаў фінансавай дасведчанасці атрымалі адказы. У мінулым навучальным годзе ў нас упершыню прайшоў тыдзень фінансавай дасведчанасці, прысвечаны Міжнароднаму дню фінансаў дзяцей і моладзі. Акрамя тэарэтычных заняткаў, былі арганізаваны экскурсіі ў аддзяленне Беларусбанка, дыстанцыйная віктарына па фінансавай дасведчанасці для хлопчыкаў і дзяўчынак партнёрскай сеткі “Прадпрымальная школа” і школ Верхнядзвінскага раёна.Зроблены першыя крокі да стварэння новага аб’яднання (“Школьная бізнес-кампанія”), асноўная ідэя якога — фарміраванне ў навучэнцаў прадпрымальнасці, развіццё крэатыўнасці, набыццё першапачатковых эканамічных ведаў. Пры гэтым настаўнікамі з’яўляюцца не толькі педагогі гімназіі, але і мясцовыя прадпрымальнікі, супрацоўнікі Беларусбанка.